Internasionale toekenning vir maatskappy wat Sol-Tech-kampus ontwikkelDie Sol-Tech-kampus. (Argieffoto / Maroela Media) Die eiendomsbeleggingsmaatskappy Kanton is vandeesweek met ŉ internasionale toekenning vir sy ontwikkeling van die Sol-Tech-kampus in Centurion vereer. Die Titan Property Awards is ŉ internasionale platform wat erkenning aan uitsonderlike eiendomsontwikkelings wêreldwyd gee. Luidens ŉ verklaring deur Titan vereer die toekenning die “mees formidabele projekte in argitektoniese ontwerp, interieurontwerp, eiendomsontwikkeling en vaste eiendom”. “Ons beloon uitstekende ontwerpe en idees, innoverende konsepte en baanbrekerstrategieë vir die ontwikkeling van besonderse eiendomme.” Die maatskappy het die Sol-Tech-kampus onder die kategorie vir ontwikkeling en subkategorie “opleiding” ingeskryf en ŉ tweede plek losgeslaan. Daar was in die geheel meer as 600 inskrywings vanuit 31 lande wat deur ŉ paneel kundiges beoordeel is. Die nuwe Sol-Tech kampus is in Maart vanjaar ingehuldig. (Foto: Mia Slabbert) Bouwerk aan die moderne Sol-Tech-kampus het in 2019 begin en is eindelik onder begroting teen ŉ besparing van ongeveer 10% en teen die ooreengekome spertyd aan Sol-Tech oorhandig. Die gebou is in Maart vanjaar amptelik in gebruik geneem. “Vir Kanton is dit ŉ wonderlike prestasie, gegewe die begroting wat ons gehad het om ŉ gehalte-eiendom te ontwikkel. “Ons beskou die toekenning ook as erkenning aan Sol-Tech,” sê Henk Schalekamp, besturende direkteur van Kanton. Schalekamp sê Kanton Eiendomme, wat deur Solidariteit gestig is, is “ŉ vennootskap tussen kultuur en kapitaal, wat ŉ goeie finansiële opbrengs én ŉ kulturele dividend in die vorm van leefruimtes vir Afrikaans bied”. Daarom, sê Schalekamp, is die erkenning van gehaltewerk deur die maatskappy om verskeie redes belangrik. Een van die werkswinkels waar Sol-Tech-studente praktiese opleiding kry. (Foto: Maroela Media) “Op ŉ geestelike vlak strewe ons daarna om lewende monumente van hoop te ontwikkel, wat alles wat mooi, goed en reg in die lewe is, verteenwoordig. “Tweedens moet die eiendomme wat ons ontwikkel tot die gemeenskap en hul identiteit spreek.” Schalekamp sê dit is ook belangrik dat die gemeenskap vir wie hierdie “monumente van hoop” geskep word, trots kan wees op die werk wat gedoen word. “Verder is die erkenning van gehaltewerk ook uit ŉ sakeoogpunt belangrik, veral in die lig van toekomstige beleggings in die vele projekte wat ons nog wil aanpak.”